1Iyaro wettué engka duwa tau nabi, iyanaritu Hagai sibawa Zakharia ana’ Ido, mappammula mabbicara ri laleng asenna Allataalana Israélié lao ri tau Yahudié iya monroé ri Yéhuda sibawa ri Yérusalém.
2Naéngkalingana pasenna iya duwa nabiéro, napammulaini masitta Zérubabél ana’ Séaltiél sibawa Yésua ana’ Yozadak appatettongenna paimeng Bolana PUWANGNGE ri Yérusalém, ribantu ri iya duwa nabiéro.
3Iyakiya Tatnai, gubernurna propinsi Efrat Yajang, silaong Syétar-Boznai sibawa sellao-sellaona laoni masitta ri Yérusalém sibawa makkutana risining tau Yahudié, "Niga suroko patettongngi sibawa passukkui iyaé Bola Assompangngé?"
4Nakkutanang towi asenna sininna tau iya bantuéngngi patettongngi Bolana PUWANG-ngéro.
5Iyakiya Allataala jagaiwi sibawa linrungiwi sining pamimping Yahudiéro, angkanna sining pajaba’na Persia pettuiwi untu’ dé’ nala tindakang ri wettu dé’napa nakiring sure’ lao ri Darius sibawa tarimai pappébalinna.
6Iyanaé laporang iya nakiringngé mennang lao ri Arungngé,
7"Lettu natarimai Arung Darius. Tennapodo mapparéntai Datu sibawa saléwangeng!
8Memmuwaré napahangngi Datu, makkedaé poléni ri propinsi Yéhuda sibawa mitai makkedaé Bolana PUWANGNGE, Allataala Iya Battowaé, mattengngangngi ripatettong paimeng sibawa batu-batu loppo sibawa témbo-témbo iya rilapiriyé aju. Iyaro jama-jamangngé napogau’i sibawa matutu senna enrengngé joppana sibawa masitta.
9Nainappa ritanai sining pamimpinna bangsaéro, niga pura mpéréngngi pappalalo mennang untu’ patettongngi paimeng Bola Assompangngéro sibawa passukkui.
10Riyakkutanang towi aseng-ngasenna mennang kuwammengngi nalaporo’i lao ri Datu niga-nigana iya kapalaiyéngngi jama-jamangngéro.
11Mappébaliwi mennang, ‘Idi’é atannaki Allataala makuwasaiyéngngi sininna alangngé. Ripatettongngi paimeng Bolana PUWANGNGE iya napatettongngé sibawa napassukkué mappulo-pulo taung labe’é séddi arunna Israélié iya marajaé.
12Iyakiya nasaba sining toriyolota purai napaompo caina Allataala makuwasaé ri surugaé, nanabbéréyangngi mennang lao ri akuwasanna Nébukadnézar, arung Babél polé ri wija-wijanna Kasdim. Naancuru’i iyaro Bolaé sibawa tiwii bangsata lao ri Babél.
13Nainappa Korésy mancaji arung Babél na ri taung mammulangngé apparéntanna, passuni parénta untu’ patettongngi paimeng Bolana PUWANG-ngéro.
14Mala napalisu towi pakkakkasa-pakkakkasa ulawengngé sibawa péra’é iya napaké ri laleng Bolana PUWANGNGE sibawa iya nalaé Nébukadnézar polé ri Yérusalém nanaputtama’i ri laleng bola déwataé ri Babél. Iyaro pakkakkasa-pakkakkasa’é nabbéréyangngi Arung Korésy lao ri tau riyasengngé Sésbazar, iya puraé nakka mancaji gubernurna Yéhuda.
15Risuroni ri arungngé malai iyaro pakkakkasa-pakkakkasa’é nanapalisui ri Bolana PUWANGNGE ri Yérusalém, enrengngé patettongngi paimeng iyaro Bolaé.
16Nanalaona Sésbazar ri Yérusalém nanapasangngi pandaménna iyaro Bolana PUWANGNGE. Mappammulai wettuéro lettu makkekkuwangngé iyaro appatettongengngé joppai matteru, iyakiya dé’pa natépu.’
17Rékko napalaloi Datu, riyappétangngarengngi kuwammengngi narisalidiki ri laleng arsip akkarungengngé ri Babél. Nanallalengiwi weddingngi riisseng aga tongeng engka paréntana Arung Korés untu’ patettongngi paimeng Bolana PUWANGNGE ri Yérusaléngngé. Nainappa méllauki karéba passalenna apettunna Datu lao-laona parakaraéro."
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn